የማዕከሉ ከስፖርት የዘለለ አበረታች ተሞክሮ
የወቅቱ የዓለማችን ራስ ምታት የሆነው የኮሮና ቫይረስ (ኮቪድ 19) ወረርሽኝ ምክንያት ስፖርታዊ እንቅስቃሴዎች በግል እንዲከወኑ ሁኔታዎች አስገድደዋል። ወረርሽኙ በኢትዮጵያ መሰራጨት መጀመሩን ተከትሎም ውድድሮች፣ ስልጠናዎችና ሌሎች ስፖርት ነክ ክንዋኔዎች ተቋርጠዋል። ስፖርተኞችን የሚያሰለጥኑ ክለቦችና ማዕከላትም ስፖርተኞቻቸውን በትነዋል። ከእነዚህ መካከል አንዱ የሆነውና ታዳጊ ወጣቶችን የሚያሰለጥነው ጥሩነሽ ዲባባ አትሌቲክስ ማሰልጠኛ ማዕከል ሰልጣኞቹን ወደ የመጡበት ከመለሰ ወራትን አስቆጥሯል። በስመ ጥሯ አትሌት የተሰየመውና የኢትዮጵያን አትሌቲክስ ከነ ክብሩ እንዲቆይ ለማድረግ የሚጥረው ማዕከል፤ በሌሎች ስፖርቶችም ታዳጊዎችን ሲያሰለጥን ቆይቷል። በዚህ ወቅት ሰልጣኞቹ ወደየመጡበት ቢመለሱም ስልጠናውን ሳያቋርጥ ቀጥሏል። ይህ እንቅስቃሴውም ለሌሎች የማሰልጠኛ ማዕከላትና ክለቦች መልካም ተሞክሮ ሆኖ ይነሳል::ቅድመ ዝግጅት ወረርሽኙ ወደ ኢትዮጵያ መግባቱን ተከትሎ በመንግሥት መመሪያ ከተሰጠበት ጊዜ አንስቶ የማሰልጠኛ ማዕከሉ ቀዳሚ ሥራ ስልጠናውን በማቋረጥ ከ14-17 ለሚሆኑ ቀናት ሰልጣኞችን በየመኖሪያ ካምፓቸው እንዲቆዩ ማድረግ መሆኑን የማዕከሉ ዳይሬክተር ዶክተር አመንሲሳ ከበደ ይናገራሉ። የማዕከሉ ሰልጣኞች ባሉበት ሆነውም በእጅ ስልኮቻቸው በሚላክላቸው መልዕክት መሠረት በየግላቸው እንቅስቃሴ ሲያደርጉ ቆይተዋል። ከዚህ ጎን ለጎን ስለ ወረርሽኙ ምንነት እንዲሁም በምን መልኩ ሊከላከሉ እንደሚችሉ በማዕከሉ የጤና ባለሙያዎች ለሰልጣኞች የግንዛቤ ማስጨበጫ ተሰጥቷል። በመንግሥት በኩል የከፍተኛ ትምህርት ተቋማት እንዲሁም የስፖርት ሰልጣኞች ወደየመጡበት እንዲመለሱ ውሳኔ ላይ መደረሱ ሲሰማም ተቋሙ ሰልጣኞችን ወደየቤታቸው ሊሸኝ ችሏል። ሰልጣኞች ወደየመጡበት እንዲመለሱም ማዕከሉ የራሱን አስር ተሽከርካሪዎች ያዘጋጀ ሲሆን፤ የጤና ባለሙያዎችን በመመደብ፣ የፊት መሸፈኛ ጭምብል፣ ጓንት እንዲሁም ሳኒታይዘር በማቅረብ ሙሉ ጥንቃቄ በማድረግ እንደነበር ዳይሬክተሩ ያስታውሳሉ። በጉዟቸውም ከሌሎች ሰዎች ጋር ሳይገናኙ ወደ ቤተሰቦቻቸው እንዲቀላቀሉ ጥረት ተደርጓል። ከዚህ ባሻገር ሰልጣኞች የትምህርት ማስረጃዎቻቸውን እንዲሁም የስልጠና ቁሳቁሶቻቸውን ይዘው በመሄድ ባሉበት ሆነው ከእንቅስቃሴ እንዳይርቁ የሚያደርግ ስልጠናም ወስደዋል። ወርሐዊው የኪስ ገንዘባቸውም በባንክ ቁጥራቸው በኩል እንዲደርሳቸው እየተደረገም ነው።ድጋፍና ክትትሉ በምን መልኩ ቀጠለ? ሰልጣኞች ወደየመጡበት ከተመለሱ በኋላም ስልጠናው መቆም ስለሌለበት ማዕከሉ በቴክኖሎጂ የታገዘ (ቨርቹዋል) ስልጠናን ቀዳሚ አማራጭ አድርጎ እየተንቀሳቀሰ ይገኛል። በተለያየ ደረጃ ያለው አፈፃፀም የተለያየ ቢሆንም በሁሉም የስልጠና ክፍሎች ስልጠናውን ማስቀጠል እንደተቻለም ዳይሬክተሩ ያስረዳሉ። ከአንድ ወር ቆይታ በኋላም ሰልጣኞች ያሉበትን ሁኔታ ለመገምገም የሚያስችል ቅኝት በሁሉም የአገሪቷ አቅጣጫዎች በባለሙያዎች እየተደረገ ይገኛል። ይህ ዘገባ በተዘጋጀበት ወቅትም ሶስተኛ ዙር ጉዞ የተደረገ ሲሆን፤  ወደ አርባ ምንጭ፣ ወላይታ ሶዶ እና ሃላባ እንዲሁም በባህርዳር መስመር የተጓዙ የአሰልጣኞች ቡድን መኖሩንም ዳይሬክተሩ ይጠቁማሉ። ማዕከሉ የሰልጣኞች ምልመላ የሚያደርገው በመላ አገሪቷ እንደመሆኑ በሁሉም ክልሎችና ከተማ አስተዳደሮች ውስጥ 280 ሰልጣኞች ይገኛሉ። በቅኝቱም 22 አሰልጣኞች፣ ስድስት የሚሆኑ የህክምና ባለሙያዎች እንዲሁም የህዝብ ግንኙነትና የትምህርት ክፍል ባለሙያዎች በቡድን እየተከፋፈሉ ወደየስፍራው ይዘው በመጓዝ ድጋፍ ሊደርጉላቸው ችለዋል። ከቁሳዊው ድጋፍ ባለፈ በቅኝቱ ወቅት የተለዩና መሰል ችግር ያሉባቸው 13 ሰልጣኞችን ከቤተሰቦቻቸው ድረስ በመሄድ ውይይት በማድረግ ችግራቸውን ለመፍታትም ተሞክሯል። ከሰልጣኞች ባለፈ በማዕከሉ የስልጠና፣ የህክምና፣ የአስተዳደር እንዲሁም ሌሎች በርካታ ሥራዎችን የሚያከናውኑ ባለሙያዎች ይገኛሉ። በመሆኑም ወረርሽኙን ሊስፋፉ የሚችሉ ምንያቶችን ለማስወገድ ጥረት ተደርጓል።የማዕከሉ የማህበረሰብ አቀፍ አገልግሎት ስፖርት ሁሉንም ማህበረሰብ የሚያሳትፍ እንደመሆኑ ከስፖርተኞችና ባለሙያዎቹ ባለፈ ማህበረሰቡንም ያቀፈ እንቅስቃሴ ላይ በስፋት ይሠራል። ማዕከሉም ከሰልጣኞቹና ከማዕከሉ ማህበረሰብ ባሻገር በአካባቢው ለሚገኙ ነዋሪዎች በእውቀት እንዲሁም በቁሳቁስ እገዛዎችን በማድረግ ላይ ይገኛል። የጥሩነሽ ዲባባ ትምህርትና ስልጠና ማዕከል በሚገኝበት አርሲ ዞን በሚገኙት ሁሉም ወረዳዎች በማዕከሉ የህክምና ባለሙያዎች የታገዘ የግንዛቤ ማስጨበጥ ሥራ በስፋት እየተሠራ እንደሚገኝ ዳይሬክተሩ ይናገራሉ። ግንዛቤ ማስጨበጫውም ወረርሽኙን ከመከላከል ባለፈ አካላዊ እንቅስቃሴ የማድረግ ጠቀሜታ፣ በሽታን የመከላከል አቅምን ለማጎልበት ስለሚያስችሉ የአመጋገብ ሥርዓት እንዲሁም የንጽህና አጠባበቅን አስመልክቶ ስልጠና ይሰጣል። ከትምህርት ሰጪው መርሃ ግብር ውጭ የማዕከሉ ሠራተኞች ከሚያገኙት ላይ በመቀነስ ግምቱ 287 ሺህ ብር የሚያወጣ ቁሳቁስ አቅመ ደካማ ለሆኑ ነዋሪዎች በማበርከት፣ ደም በመለገስ፣ ችግኞችን በመትከልና መሰል እገዛዎችን በማድረግ ላይም ይገኛል። ቀጣይ አቅጣጫ በዓለም ላይ የተሰራጨው ይህ ወረርሽኝ በቅርብ ጊዜ ይጠፋል የሚል ግምት እንደሌለ ይታወቃል። ነገር ግን ምልመላ፣ ምዘና እና ስልጠናው በቀድሞው፣ ሁኔታ ባይሆንም መቀጠሉ አይቀርም። በመሆኑም ወረርሽኙን ታሳቢ ባደረገ መልኩ ይህንን እንዴት ማከናወን ይቻላል የሚል ሰነድ በባለሙያዎች እየተዘጋጀ መሆኑን ዶክተር አመንሲሳ ይጠቁማሉ። አሰልጣኞች በዚህ ወቅት እያደረጉ ያሉት የሰልጣኞች ቅኝት ይህንንም ታሳቢ ያደረገና ግብዓት የሚገኝበትም ነው።  ከወረርሽኙ ጋር በተያያዘም በቀጣይ አሁን ካለው በባሰ ሁኔታ የሚስፋፋ ከሆነ የተቋሙ ህክምና ባለሙያዎች ለማህበረሰቡ እገዛ ለማድረግ እንዲሁም ማዕከሉ ለማገገሚያነት እንዲውል ካስፈለገ ዝግጁ ሆኖ በመጠባበቅ ላይ እንደሚገኝም ዳይሬክተሩ ያስረዳሉ። አዲስ ዘመን ሰኔ 8/2012ብርሃን ፈይሳ